Document ID: 32012R0109

UREDBA KOMISIJE (EU) št. 109/2012
z dne 9. februarja 2012
o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) (snovi CMR)
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 68(2) Uredbe,
ob upoštevanju naslednjega:
(1)
Priloga XVII k Uredbi (ES) št. 1907/2006 v vpisih od 28 do 30 prepoveduje, da se širši javnosti prodajajo snovi, razvrščene kot rakotvorne, mutagene in strupene za razmnoževanje (CMR), kategorij 1A ali 1B ali zmesi, ki jih vsebujejo v koncentracijah nad določenimi mejnimi vrednostmi. Zadevne snovi so navedene v dodatkih 1 do 6 Priloge XVII.
(2)
Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (2) je bila 5. septembra 2009 z Uredbo Komisije (ES) št. 790/2009 (3) spremenjena, da bi se vključile številne na novo razvrščene snovi CMR. Dodatke od 1 do 6 k Prilogi XVII k Uredbi (ES) št. 1907/2006 je treba spremeniti zaradi uskladitve z vpisi o snoveh CMR v Uredbi (ES) št. 790/2009.
(3)
V skladu s členom 68(2) Uredbe (ES) št. 1907/2006 se lahko predlagajo omejitve potrošniške uporabe snovi CMR kategorij 1A in 1B samostojno, v mešanici ali izdelku.
(4)
Ugotovljeno je bilo, da so številne borove spojine strupene za razmnoževanje, in so bile razvrščene kot strupene za razmnoževanje v razred nevarnosti in kategorijo Repr. 1B s stavkom o nevarnosti H360FD v skladu z Uredbo (ES) št. 790/2009. Za Komisijo opravljena tržna raziskava (4) o uporabi boratov v mešanicah, ki se prodajajo širši javnosti, je pokazala, da se natrijev perborat ter tetra in monohidrat v detergentih in čistilih za gospodinjstvo uporabljajo v koncentraciji, ki presega specifično mejno vrednost koncentracije iz Uredbe (ES) št. 790/2009.
(5)
Odbor za oceno tveganja Evropske agencije za kemikalije (ECHA) je 29. aprila 2010 izdal mnenje o uporabi borovih spojin v sredstvih za fotografijo (5). Odbor za oceno tveganja je v mnenju navedel, da obstaja „več možnih virov, ki prispevajo k skupni izpostavljenosti boru pri potrošnikih,“ in da je te „dodatne vire treba upoštevati pri oceni tveganja za borove spojine“. Pri prejšnjih ocenah tveganja ni bila upoštevana večvrstnost virov izpostavljenosti potrošnikov boru v nasprotju s sedanjo pozornostjo na več virov izpostavljenosti nasploh.
(6)
Natrijev perborat ter tetra in monohidrat se uporabljajo predvsem kot belilna sredstva v detergentih za perilo in izdelkih za strojno pomivanje posode. Država članica poročevalka, odgovorna za izvedbo ocene tveganja v zvezi z natrijevim perboratom v skladu z Uredbo Sveta (EGS) št. 793/93 z dne 23. marca 1993 o oceni in nadzoru tveganja, ki ga predstavljajo obstoječe snovi (6), je v skladu s členom 136 navedene uredbe Evropski agenciji za kemikalije predložila dokumentacijo v skladu s Prilogo XV k Uredbi (ES) št. 1907/2006. V oceni tveganja, objavljeni leta 2007, je bilo ugotovljeno, da uporaba natrijevega perborata v detergentih za perilo in čistilih za gospodinjstvo, upoštevanih ločeno kot edini vir izpostavljenosti boru, ne pomeni tveganja za širšo javnost. Ker pa je več virov izpostavljenosti splošne javnosti boru, kot navaja mnenje Odbora za oceno tveganja iz leta 2010, in ker je bor strupen za razmnoževanje, je zaželeno, da se izpostavljenost splošne javnosti boru zmanjša. Ker je poleg tega populacija potrošnikov, izpostavljenih boru pri detergentih in čistilih za gospodinjstvo, precejšnja in ker so na voljo druge možnosti za perborate pri takih uporabah, je primerno omejiti uporabo perboratov v detergentih in čistilih za gospodinjstvo. Vendar je treba dovoliti časovno omejeno odstopanje, da se nekaterim proizvajalcem omogoči, da se prilagodijo in po potrebi nadomestijo borove spojine z drugimi možnostmi pri teh uporabah.
(7)
Ukrepi, ki jih določa ta uredba, so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 -
SPREJELA NASLEDNJO UREDBO:
Člen 1
Priloga XVII k Uredbi (ES) št. 1907/2006 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Uporablja se od 1. junija 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. februarja 2012

Labels: 0
3
1
20